Številka: 900-187/2013-3 PREDLOG

Datum: 9. 10. 2013

**Z A P I S N I K**

19. redne seje Sveta Četrtne skupnosti Rožnik MOL, ki je bila v torek, 8. 10. 2013 ob 17. uri v prostorih Službe za lokalno samoupravo, MU, MOL, Viška cesta 38 v Ljubljani.

Sejo je na podlagi 58. člena Statuta Mestne občine Ljubljana sklicala in vodila podpredsednica Sveta Četrtne skupnosti Rožnik, MOL, Živa Vidmar (v nadaljevanju: predsedujoča).

NAVZOČI ČLANI SVETA: Tatjana Burnik, Tomaž Čučnik, Dušan Fatur, Borut Knez, Daniel Kušer, Saša Novak, Vesna Škerl, Živa Vidmar in Jožica Vrhunc.

ODSOTNI ČLANI SVETA: Gregor Ciglar, Anton Gunde, Selma Halilović, Ana Iskra, Rastko Korošec, Tomaž Šemrov.

OSTALI NAVZOČI: Peter Skušek, OGDP, MU, MOL, Uroš in Jernej Logar, krajana Rožne doline, Špela Šivavec in Mojca Mak, javni uslužbenki SLS, MU, MOL.

Na začetku seje je predsedujoča ugotovila, da je od 15. članov sveta prisotnih 9 članov, kar pomeni, da je bil svet sklepčen in je lahko začel z delom.

Seja se ni snemala.

V sprejem je predsedujoča predlagala naslednji dnevni red:

1. Dogovor o pripravi predloga prometne ureditve v Rožni dolini, povezane s tretjim sklopom parkirnih avtomatov, ki bodo začeli delovati v januarju 2014.
2. Pregled in potrditev zapisnika 18. redne seje sveta Četrtne skupnosti Rožnik, MOL.
3. Pripombe in pobude članov sveta Četrtne skupnosti Rožnik.
4. Razno.

Navzočih je bilo 9 članov sveta.

Opredeljenih je bilo 9 članov sveta.

Za predlagani dnevni red je glasovalo 9 članov sveta.

**Dnevni red je bil sprejet.**

**AD 1**

**DOGOVOR O PRIPRAVI PREDLOGA PROMETNE UREDITVE V ROŽNI DOLINI, POVEZANE S TRETJIM SKLOPOM PARKIRNIH AVTOMATOV, KI BODO ZAČELI DELAVATI V JANUARJU 2014**

Predsedujoča je prebrala sledeče:

Leta 2010 je svet ČS Rožnik obravnaval enosmerno prometno ureditev brez parkomatov v kareju RD Cesta III, Cesta v Rožno dolino, Cesta 27. aprila 1–7 in Škrabčeva ulica, danes območje RD 1. Prometno ureditev je svet izglasoval z enim glasom proti, izrecno pa je zahteval, da je na vsaki ulici prostor za invalide. Iz Rožne doline smo lani, 2012, dobili obvestila od prebivalcev, da se postavljajo parkomati, uradno iz mestnih služb pa še ni bilo nič. Na naša vprašanja je odgovoril Vojko Grünfeld samo v zvezi z urejanjem prometa in parkomati (da bosta območji RD 1 in 2 urejeni 2012, RD 3 pa 2013) ter z obvestilom, da bodo prebivalci Rožne doline smeli puščati avtomobile pred hišami z dovolilnicami. V kasnejšem dopisovanju smo dobili še odloke o obratovanju in plačevanju občinske takse preko parkomatov ter odlok o dovolilnicah. Na naša vprašanja nismo dobili odgovora. Zahtevali smo upoštevanje naslednjih specifičnosti:

a) Rožna dolina ni blokovska mestna četrt, ni bila grajena v času avtomobilov, ampak v času konjskih vpreg in je naselje z vrtovi, zato se ne more in ne sme avtomatično prenesti predpise iz centra mesta na vilsko četrt (nekoč je veljalo razmerje 40% proti 60% v korist zelenja!). Danes mesto dovoljuje, da se uničujejo vrtovi v korist asfalta (zlasti pri nadomestnih gradnjah!), ČS Rožnik pa zaman opozarja na »neurejenost kulturne dediščine«.

b) Marsikatera hiša v Rožni dolini nima možnosti garažiranja pri hiši na vrtu. Del RD, ki že ima parkomate ni toliko prizadet, kot bo del, ki ga nameravate opremiti zdaj (vrtovi so za hišami). Mesto je dalo prednost asfaltiranju vrtov pred odmero garažnega prostora na že narejenem asfaltu (kjer pa ni rezerviranih mest za prebivalce). Ta asfalt pa je nastal šele po samoprispevku Rožnodolcev, ki se je sklenil 1991. Torej mesto prodaja prebivalcem isti asfalt že drugič.

c) Dovolilnice za ustavljanje/garažiranje ne smejo biti določene z registrsko številko avtomobila, ampak morajo biti določene kot invalidske, tj. na osebo in prebivališče. Mestna oblast diskriminira prebivalce, saj jih deli na privilegirance, ki si lahko kupijo letno dovolilnico, ki je omejena na stalno prebivališče. Prebivalci z začasnim prebivališčem so iz tega izločeni, kar je stvar, ki je zrela za evropsko sodišče človekovih pravic.

č) Namesto, da bi mestne oblasti reševale problematiko študentskega parkiranja (Študentsko naselje ima premalo parkirnih mest, le ok. 500 za več kot 3000 ljudi), rešuje to problematiko na plečih prebivalcev in jim nalaga dodatne finančne obremenitve oz. občinske takse.

Po uvedbi parkomatov smo ugotovili posledice:

1. Postavitev parkomatov, z njo povezana postavitev prometnih znakov in poslikava cestišč je povzročila, da so se z njimi uzakonila in potrdila nedovoljena stanja, ki niso bila odpravljena.

2. Ker je postavitev parkomatov bila izvršena praktično čez noč, je bila narejena površno in ponekod škodljivo.

3. Za domačine pomembne poti so se po nepotrebnem spremenile v enosmerne, kot so RD Cesta VIII, Svetčeva ulica in Skapinova ulica, kar kaže na to, da je bila prometna ureditev narejena brez analize mirujočega prometa in brez prometne študije.

4. Mesto je vpeljalo enosmerne ulice zato, da je pridobilo površine, na katerih bo polnilo mestni proračun z občinskimi taksami, ne glede na potrebe prebivalcev.

5. Mesto Ljubljana je problematiko študentov preneslo na prebivalce, namesto, da bi jo začelo reševati z republiko in pokazalo je, da ga nič ne zanimajo prebivalci, ampak spet samo polnjenje mestne blagajne.

6. Mesto Ljubljana popolnoma izključuje ČS Rožnik, ko:

– daje predloge in sodeluje pri pripravi razvojnih programov MOL;

– predlaga prednostne naloge za načrtovanje, vzdrževanje, obnovo in gradnjo infrastrukturnih objektov in naprav;

– spremlja stanje in opozarja na neurejenost kulturne dediščine;

– daje mnenja in pobude ter sodeluje pri urejanju pogojev za zagotavljanje prometne varnosti; itd.

Predsedujoča je odprla razpravo v kateri so sodelovali vsi prisotni člani sveta in oba krajana.

Jernej Logar je poudaril, da če je vprašanje parkomati da ali ne, je njegov odgovor odločni NE. Ceste so lepe in široke, na ta način bi pridobili še in še parkirnih mest. Krajani so imeli štiriletni samoprispevek za asfalt. Potrebno je diskutirati in pridobiti soglasje krajanov. Ne strinjam se, da bomo parkirali na vrtovih. V takem urejanju vidim izključno vir dohodka za MOL, pozabilo pa se je na krajane.

Uroš Logar je povedal, da niso taki časi, da bi se proračun polnil na plečih krajanov. Nekateri krajani že urejajo vrtove tako, da bodo lahko parkirali doma, saj niso pripravljeni plačevati drage dovolilnice. Upoštevati je potrebno tudi študente in najemnike, ki so v neenakem položaju. Stvar moramo spraviti na nivo, ki bo življenjski, s parkomati tega ne bomo rešili.

V razpravi so sodelovali tudi Vesna Škerl, Saša Novak, Daniel Kušer, Tomaž Čučnik, Živa Vidmar, Uroš Logar, Jernej Logar in Peter Skušek.

Peter Skušek je povedal, da razume, da glede parkomatov ni pretiranega zadovoljstva. Naval mirujočega prometa na Rožno dolino, se je začel, ko je bilo ukinjeno brezplačno parkiranje v Tivoliju, naslednji naval je prinesla ureditev hodnika za pešce in kolesarske steze na delu Večne poti, tretji naval pa se je zgodil, ko so uredili enosmerni promet in parkomate ob Zdravstvenem domu Vič.

Mnoge ceste v Rožni dolini, niso imele sredinske črte, kar je dovolj, da je po odloku iz leta 2010 tako parkiranje sankcionirano. Posledica je ta, da se je delež dnevnih migrantov močno zmanjšal oziroma prenesel na območje Rožne doline III.

Živa Vidmar ne vidi toliko problema v samih parkomatih, kot v dovolilnicah. Rožna dolina je specifična pri tem. Samo v hiši kjer živi, je šest stanovanjskih enot in 5 avtomobilov, trije imajo možnost parkirati v garaži. Sprašuje pa se, kako določiti tista dva, ki bosta morala kupiti dovolilnico?

Peter Skušek je pojasnil, da lahko vsaka stanovanjska enota pridobi dovolilnico. Predlaga pa tudi, da Četrtna skupnost Rožnik poda predlog za spremembo odloka.

Jernej Logar je povedal, da on kot krajan ni dobil prometne študije, niso dobili študije prometne ureditve in šele ko bo študija rezultirala, da so parkomati res potrebni, potem bodo krajani tisti, ki bodo povedali za kakšno ceno so pripravljeni to narediti. To je potrebno urediti v temelju, pripravljeni so se tudi soočiti z županom.

Živa Vidmar je povedala, da je res prišlo do kratkega stika, saj v samem začetku nismo bili s tem seznanjeni. Sedaj po enem letu lahko ugotavljamo, kaj ni v redu. Primer je Svetčeva…

Peter Skušek je povedal, da se je na Svetčevi res zgodila napaka in da je to treba popraviti. Ne bo se več delalo na pamet. Na Četrtno skupnost bomo poslali načrte, da boste lahko predebatirali, kakšna je prometna ureditev, ki je sprejemljiva.

Živa Vidmar je izpostavila tudi minibus okoli Rožnika, ki bi zagotovil avtobusno dostopnost kar precejšnjega dela Rožne doline, poleg tega pa se gradita še dve novi fakulteti.

Peter Skušek je zagotovil, da se o tem že razmišlja, da se načrtuje podaljšanje proge 18.

Po razpravi je predsedujoča dala na glasovanje naslednje;

**Predlog SKLEPA št. 1/19:**

**Promet v ČS Rožnik naj se urejuje na temelju prometnih študij prometnih tokov in analize mirujočega prometa ter s soglasjem prebivalcev po javni razgrnitvi.**

Navzočih je bilo 9 članov sveta.

Opredeljenih je bilo 8 članov sveta.

Za predlagani sklep je glasovalo 8 članov sveta.

**Sklep 1/19 je bil sprejet.**

**Predlog SKLEPA št. 2/19:**

**Za stalne prebivalce naj bodo vpeljane brezplačne prometne dovolilnice; kvečjemu za prebivalce z začasnim prebivališčem plačljive dovolilnice. Ne dopustimo izključevanja neke skupine prebivalcev!**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep 2/19 je bil sprejet.**

**Predlog SKLEPA št. 3/19:**

**Odpravijo se vse nepravilnosti, oz. naj se uvedejo vse zahteve prebivalcev, kot so parkirišča za invalide na vsaki cesti s parkomati, dvosmeren promet po Svetčevi in Cesti VIII. Za RD 3 naj se javno razgrne načrt in prometna ureditev.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep 3/19 je bil sprejet.**

**Predlog SKLEPA št. 4/19:**

**Parkomatov se ne sme vključiti, dokler ne bodo razrešene vse tri prejšnje točke.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep 4/19 je bil sprejet.**

**Predlog SKLEPA št. 5/19:**

**Mesto Ljubljana naj nemudoma zahteva od pristojnega ministrstva ureditev mirujočega prometa v Študentskem naselju.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep 5/19 je bil sprejet.**

**Predlog SKLEPA št. 6/19:**

**Na Levčevi ulici je potrebno dvigniti prometni znak na tako višino, da bo vsem prebivalcem omogočena varna hoja po pločniku.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep 6/19 je bil sprejet.**

**Predlog SKLEPA št. 7/19:**

**Okoli že postavljenih parkomatov, je potrebno nivelirati oziroma zaliti površine, saj v nasprotnem primeru lahko pride do poškodb pešcev.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep 7/19 je bil sprejet.**

Predsedujoča se je zahvalila gostom in prešla na naslednjo točko dnevnega reda.

**AD 2**

**PREGLED IN POTRDITEV ZAPISNIKA 18. SEJE SVETA ČETRTNE SKUPNOSTI ROŽNIK**

Predlog zapisnika 18. redne seje so člani sveta prejeli skupaj s sklicem na sejo. Predsedujoča je prisotne pozvala, da podajo svoje morebitne pripombe. Glede na to, da pripomb ni bilo, je dala na glasovanje naslednji:

**Predlog SKLEPA št. 8/19:**

**Svet Četrtne skupnosti Rožnik, Mestne občine Ljubljana, potrjuje zapisnik 17. redne seje Sveta Četrtne skupnosti Rožnik, MOL.**

Navzočih je bilo 9 članov sveta.

Opredeljenih je bilo 9 članov sveta.

Za predlagani sklep je glasovalo 9 članov sveta.

**Sklep 8/19 je bil sprejet.**

**AD 3.**

**POBUDE IN PREDLOGI ČLANOV SVETA ČETRTNE SKUPNOSTI ROŽNIK, MOL**

Predsedujoča je vprašala člane sveta ali imajo kakšne predloge oziroma pobude:

* Daniel Kušer je vprašal, če je Svet Četrtne skupnosti Rožnik dobil kakšen odgovor glede vprašanj postavljenih na prejšnji seji. Špela Šivavec mu je odgovorila, da je na Oddelku za gospodarske dejavnosti in promet preverila, v kakšni fazi so obnovitvena dela na mostičku in pridobila odgovor, da je bil naročen material za obnovo ter da se pričakuje realizacija v drugi polovici tega meseca.
* Borut Knez je izpostavil del Poklukarjeve ceste tik ob Gostilni Žabar, cesta je dvosmerna, vendar je mnogokrat onemogočena normalna vožnja, zaradi obojestransko nepravilno parkiranih vozil. Predlaga, da se na pločnik postavijo betonska korita z rožami in se tako prepreči parkiranje.
* Špela Šivavec je prisotne seznanila tudi z odgovorom Oddelka za zdravje in socialno varstvo, MU, MOL glede koncesije za zobozdravstveno dejavnost. Na območju Četrtne skupnosti Rožnik, delujeta dva koncesionarja in sicer Mojca Vran, Cesta na Brdo 43 in Katarina Žmuc, Cesta na Brdo 69. MOL podeljueje koncesije v zdravstveni dejavnosti na primarni ravni na podlagi javnih razpisov, ki so vedno objavljeni v Uradnem listu RS in na spletnih straneh MOL.

**AD 4**

**RAZNO**

Predsedujoča je ob 19,15. uri zaključila sejo.

Zapisala: Špela Šivavec

 Živa Vidmar,

 podpredsednica sveta

 Četrtna skupnost Rožnik,

 Mestna občina Ljubljana